
A fény, a vágy és a titok - Szabó Lőrinc transzcendens-keresésének három kulcsmotívuma

Kulcsszavak: Szabó Lőrinc; transzcendencia; modernség; posztszekularizmus; istenkeresés
A református lelkész felmenőkkel rendelkező Szabó Lőrincnek már korai lírájában megmutatkozik az erős vallásos neveltetés, illetve a szakralitás iránti érzékenység. Költészetének mai napig tartó népszerűsége ellenére mindezidáig nem sokan próbálkoztak szövegeinek transzcendencia felől közelítő olvasatával, habár a költő maga is többször reflektált saját református örökségére és a hittel való küzdelmeire. A magát egyik versében „istent akaró ateista” -ként említő költő műveiben gyakran beszél arról, éppen hogyan viszonyul protestáns örökségéhez. Köteteinek verseiben jelentős számban találhatók a vallásos nyelvből vett kifejezések, illetve sűrűn megjelenik a transzcendencia iránti igény. Számos vers foglalkozik közvetlenül a református hittel, egyfajta személyes isten létének akarásával vagy éppen elutasításával.
Kutatásom három kulcsszava, a fény, a vágy, illetve a titok olyan motívumok Szabó Lőrinc életművében, melyek bár olykor összemosódnak, többnyire mégis elkülöníthető módon fedik le azt a hármas irányt, melyek költészetében mind végsősoron a transzcendencia felé mutatnak. Így előadásomban a fény motívumhoz a panteista, a vágyhoz a szerelmi, a titokhoz pedig a kereszténységgel foglalkozó verseket kapcsolom, melyek egyes szövegekben akár egyszerre is megjelennek (pl. „a vágy, amit én fénynek nevezek / és szentléleknek a hivő”). Célom tehát az önmagát ateistaként definiáló Szabó Lőrinc verseit egy eddig kevésbé kutatott szempontból vizsgálni, és egy átfogó képet alkotni a műveiben fellelhető spirituális útkeresésről.



